和周丞丈遊洞霄韻
作者：史宗愷
朝代：宋

paragraphs: 苕溪之源流洞天，中有福地壽可延。
山盤九鎖到空谷，石間隠蹟知其仙。
懸崖險阻不易到，來者悚觀須有緣。
道邊獸石卧獅虎，庭下鏡沼流潺湲。
東游大滌阻天柱，西至石室飛寒泉。
雲房石磴絡苔蘚，疑是霞玉留花鈿。
嵌空上下不可數，曉猿夜鶴驚人眠。
西林詩伯□仙裔，落筆妙句今青錢。
歷窮巘嶮事幽討，不畏蔓草矜蛇蜒。
皈來詩篇壯青谷，好句屹崛參天全。
何當□約素秋晚，與公共醉洪崖巔。